Kari Salonen

EU-parlamentin ympäristövaliokunnan raportoija Bas Eickhout (vihr.) ei halua, että kantoja käytetään energiaksi.

EU-parlamentin ympäristövaliokunta äänestää tänään maanantaina siitä, onko pieniläpimittaisen runkopuun, kantojen ja mäntyöljyn energiakäyttö kestävää.

Valiokunnan alkuperäinen ehdotus suhtautuu kriittisesti puun polttoon, mutta sen lisäksi äänestyslistalla on vaihtoehtoinen kompromissiesitys.

Parlamentin epp- ja ecr-ryhmän valmistelema kompromissi tarkastelee kestävyyttä riskiperusteisesti. Uudelle kompromissille tukensa antanut meppi Nils Torvalds (r.) kertoo kestävyyskriteereistä vastaavan raportoijan Bas Eickhoutin (vihr.) joustaneen paljon alkuperäisestä esityksestään.

"Tultiin niin lähelle, kun Eickhout voi tulla. Ehdotus ottaa huomioon Suomen erityspiirteet", Torvalds kertoo.

Komissio esitti alun perin, että biomassan kestävyyttä arvioitaisiin riskiperusteisesti ja maakohtaisesti. Riskiperusteisuus tarkoittaa, että puupohjaisen energian tuotannossa sovelletaan maakohtaisia lakeja, kuten Suomessa metsälakia.

Eickhout kirjoitti kuitenkin komission esityksen uuteen uskoon. Hän ehdotti metsäbiomassan kestävyyskriteereihin kovia tiukennuksia, kuten sitä, että riskiperusteisesta lähestymistavasta luovuttaisiin.

Torvaldsin mukaan uuden kompromissin sisältämät kestävyyskriteerit ovat jo melko lähellä komission kantaa, mikä on ollut Suomen metsäalan alkuperäinen toive.

"Sopimukseen on nostettu sisään kaikki komission ehdot riskiperusteisuudesta", Torvalds varmistaa.

Kestävyyskriteerien raportoija Eickhout luokitteli omassa ehdotuksessaan turvemetsien puun ja turvemaiden nurmen uusiutumattomiksi energianlähteiksi. Lisäksi Eickhout listasi pohjapaperissaan, että pieniläpimittaisen runkopuun, kantojen ja mäntyöljyn energiakäyttöä ei tulisi tukea.

Tätä vastustavat hanakasti mäntyöljyä biopolttoaineeksi jalostavat tai sitä suunnittelevat yritykset, kuten UPM ja Kaidi. Metsä Group on taas kertonut olevansa tukipolitiikkaa vastaan (MT 29.9.).

Listausta siitä, mitä puupohjaisia jakeita voi jatkossa käyttää energiaksi, ei ole Torvaldsin mukaan saatu mukaan kompromissiin. Niistä aiotaan kuitenkin äänestää erikseen maanantaina. Torvaldsin tavoite on, että puun läpimitta ei ole enää kestävyysperuste, vaan markkinoiden pitäisi antaa ohjata puun käyttöä.

"Olosuhteisiin nähden Eickhout on liikkunut paljon", Torvalds summaa.

Ympäristövaliokunnan äänestyksen jälkeen EU-parlamentin teollisuus-, tutkimus- ja energiavaliokunta antaa lausuntonsa marraskuussa. Sen jälkeen siitä äänestettäneen koko parlamentin kesken joulukuussa.

EU-parlamentin mepit kirjasivat Eickhoutin alkuperäisiin kestävyyskriteereihin yli tuhat muutosesitystä. Eickhoutin esitys on saanut laajaa kritiikkiä suomalaisten meppien keskuudessa. Suomalaisista mepeistä muun muassa Anneli Jäätteenmäki (kesk.) ja Hannu Takkula (kesk.) painottivat, että kestävän metsänhoidon periaatteet ovat Suomessa jo nyt selkeät ja nykyinen lainsäädäntö on riittävä.

Mepit Sirpa Pietikäinen (kok.) ja Merja Kyllönen (vas.) ovat ehdottaneet kriteereihin tiukennuksia. Heidän mielestään kantoja tai yli 10 senttimetristä puuta ei saisi käyttää energiaksi ja riskiperusteisesta kestävyyden tarkastelusta tulisi luopua.

Lue myös:

Metsäbiomassan kestävyyskriteereille on kirjoitettu kompromissi EU-parlamentissa